Document ID: 31983L0477

Id-Direttiva tal-Kunsill
tad-19 ta' Settembru 1983
dwar il-protezzjoni tal-ħaddiema mir-riskji konnessi ma' l-esposizzjoni għall-asbestos fuq ix-xogħol (it-tieni Direttiva individwali skond it-tifsira ta' l-Artikolu 8 tad-Direttiva 80/1107/KEE)
(83/477/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 100 tiegħu,
Wara li kkunsidra il-proposta tal-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kunsill Ekonomiku u Soċjali [3],
Billi r-risoluzzjoni tal-Kunsill tad-29 ta' Ġunju 1978 dwar programm ta' azzjoni tal-Komunitajiet Ewropej għas-saħħa u s-sigurtà fuq il-post tax-xogħol [4] tipprovdi għat-twaqqif ta' proċeduri speċifiċi armonizzati li għandhom x'jaqsmu mal-protezzjoni tal-ħaddiema fir- rigward ta' l-asbestos;
Billi d-Direttiva tal-Kunsill 80/1107/KEE tas-27 ta' Novembru 1980 dwar il-protezzjoni tal-ħaddiema mir-riskji konnessi ma' l-esposizzjoni għal aġenti kimiċi, fiżiċi u bioloġiċi fuq ix-xogħol [5] stabbiliet ċerti dispożizzjonijiet li jridu jkunu kkunsidrati għal din il-protezzjoni; billi dik id-Direttiva tipprovdi għat-tfassil ta' Direttivi individwali ta' limiti u kondizzjonijiet speċifiċi li huma mitluba għal dawk l-aġenti mniżżla fl-Anness 1, li jinkludu l-asbestos;
Billi l-asbestos huwa sustanza li tagħmel id-deni li tinsab f'numru kbir ta' ċirkustanzi fuq ix-xogħol; billi ħafna ħaddiema huma għalhekk esposti għal riskju potenzjali għal saħħithom; billi l-kroċidolite huwa kkunsidrat tip ta' asbestos li huwa perikoluż ħafna;
Billi, għalkemm it-tagħrif xjentifiku kurrenti mhux tali li jista' jiġi stabbilit livell li taħtu ma jibqgħux jeżistu r-riskji għas-saħħa, tnaqqis fl-esposizzjoni għall-asbestos għandu madanakollu jnaqqas ir-riskju li wieħed jiżviluppa mard konness ma' l-asbestos; billi din id-Direttiva tinkludi kondizzjonijiet minimi li ser jiġu eżaminati mill-ġdid fuq il-bażi ta' l-esperjenza miksuba u l-iżviluppi fit-teknoloġija f'dan il-qasam;
Billi l-mikroskopija ottika, għalkemm ma tippermettix l-għadd ta' l-iżgħar fibri li jagħmlu ħsara lis-saħħa, hija l-metodu li bħalissa qed jiġi aktar użat għat-tkejjil normali ta' l-asbestos;
Billi, għalhekk, miżuri preventivi għall-protezzjoni tas-saħħa tal-ħaddiema li huma esposti għall-asbestos u r-rabta maħsuba mill-Istati Membri f'dak li għandu x'jaqsam il-ħarsien ta' saħħithom, huma importanti,
ADOTTA DIN ID-DIRETTIVA:
L-Artikolu 1
1. Din id-Direttiva, li hija t-tieni Direttiva individwali skond it-tifsira ta' l-Artikolu 8 tad-Direttiva 80/1107/KEE, għandha bħala l-għan tagħha l-protezzjoni tal-ħaddiema kontra r-riskji għal saħħithom, inkluża l-prevenzjoni ta' riskji ta' din ix-xorta, li jiġu jew aktarx jiġu mill-fatt li jkunu esposti għall-asbestos fuq ix-xogħol. Tistabbilixxi limiti u kondizzjonijiet oħra speċifiċi.
2. Din id-Deċiżjoni ma tapplikax għat-:
- trasport bil-baħar,
- trasport bl-ajru,
3. Din id-Direttiva hija mingħajr preġudizzju għad-dritt ta' l-Istati Membri li japplikaw jew idaħħlu liġijiet, regolamenti jew dispożizzjonijiet amministrattivi li jagħtu protezzjoni ikbar għall-ħaddiema, b'mod partikolari f'dak li għandu x'jaqsam mal-bdil ta' l-asbestos b'sostituti anqas perikolużi.
L-Artikolu 2
Għall-iskopijiet ta' din id-Direttiva, "asbestos" ifisser is-silikati fibrużi li ġejjin:
- Actinolite, SAK Nru 77536-66-4(*) [6],
- Asbestos gruenerite (amosite) SAK Nru 12172-73-5 (*) [7],
- Anthophyllite, SAK Nru 77536-67-5 (*) [8],
- Chrysotile, SAK Nru 12001-29-5 [9],
- Crocidolite, SAK Nru 12001-28-4 [10],
- Tremolite, SAK Nru 77536-68-6 (*) [11].
L-Artikolu 3
1. Din id-Direttiva tapplika għall-attivitajiet li fihom il-ħaddiema huma jew jistgħu jkunu esposti waqt xogħolhom għat-trab li jiġi mill-asbestos jew materjali li fihom l-asbestos.
2. Fil-każ ta' kull attività li x'aktarx tinvolvi xi riskju li jiġu esposti għat-trab li jiġi mill-asbestos jew xi materjali li jkun fihom l-asbestos, dan ir-riskju għandu jiġi stmat b'mod li tiġi stabbilita n-natura jew il-grad ta' l-esposizzjoni għat-trab li ġej mill-asbestos jew minn materjali li fihom l-asbestos.
3. Jekk l-istima msemmija fil-paragrafu 2 turi li l-konċentrazzjoni tal-fibri ta' l-asbestos fl-arja tal-post tax-xogħol fin-nuqqas ta' kull tagħmir protettiv individwali huwa, fuq għażla ta' l-Istati Membri, fuq livell skond kif imkejjel jew ikkalkulat skond perjodu ta' referenza ta' tmien sigħat,
- anqas minn 0,25 fibra għal kull ċm3 u/jew
- anqas minn doża kumulattiva ta' 15,00 ġranet ta' fibra għal kull ċm3 fi tliet xhur,
L-Artikoli 4, 7, 13, 14 (2), 15 u 16 ma japplikawx.
4. L-istima li hemm ipprovduta fil-paragrafu 2 għandha tkun soġġetta għal konsultazzjoni mal-ħaddiema u/jew ir-rappreżentanti tagħhom fl-impriża jew fl-istabbiliment u għandhom jerġgħu jiġu eżaminati meta ikun hemm raġuni li wieħed jaħseb li mhijiex korretta jew hemm xi bdil materjali fix-xogħol.
L-Artikolu 4
Bla ħsara għall-Artikolu 3(3), għandu jittieħed il-kejl li ġej:
1. L-attivitajiet imsemmija fl-Artikolu 3(1) għandhom jiġu rregolati b'sistema ta' notifika amministrata mill-awtorità responsabbli ta' l-Istat Membru.
2. In-notifika għandha tingħata minn min iħaddem lill-awtorità responsabbli ta' l-Istat Membru skond il-liġijiet nazzjonali, regolamenti u disposizzjonijiet amministrattivi. F'din in-notifika għandu jkun hemm għallinqas deskrizzjoni qasira ta':
- it-tipi u l-ammonti ta' l-asbestos li jintuża,
- l-attivitajiet u l-proċessi involuti,
- il-prodotti fabbrikati.
3. Il-ħaddiema u/jew ir-rappreżentanti tagħhom fl-impriżi jew fl-istabbilimenti għandhom ikollhom aċċess għad-dokumenti li jaqgħu taħt in-notifika li jinteressaw l-impriża jew l-istabbiliment tagħhom stess b'mod konformi mal-liġijiet nazzjonali.
4. Kull darba li ssir xi bidla importanti fl-użu ta' l-asbestos jew tal-materjali li fihom l-asbestos, għandha tingħata notifika ġdida.
L-Artikolu 5
L-applikazzjoni ta' l-asbestos permezz ta' proċess ta' bexx għandha tiġi pprojbita.
L-Artikolu 6
Għall-attivitajiet kollha msemmija fl-Artikolu 3(1), il-livell ta' l-esposizzjoni tal-ħaddiema għat-trab li jiġi mill-asbestos jew minn materjali li fihom l-asbestos fuq il-post tax-xogħol għandu jitnaqqas għal-livell l-aktar baxx li jkun raġonevolment prattikabbli u f'kull każ għandu jkun taħt il-limitu ta' valuri stabbilit fl-Artikolu 8, b'mod partikolari bil-miżuri li ġejjin jekk ikunu xierqa:
1. Il-kwantità ta' l-asbestos li jintuża f'kull każ għandu jkun limitat għall-anqas ammont li jkun raġonevolment prattikabbli.
2. In-numru ta' ħaddiema esposti jew li x'aktarx jiġu esposti għat-trab li jiġi mill-asbestos jew minn materjali li jinsab fihom l-asbestos għandu jkun limitat għall-anqas numru possibbli.
3. Il-proċessi tax-xogħol għandhom, bħala prinċipju, jkunu ddisinjati b'mod li jevitaw il-ħruġ tat-trab ta' l-asbestos fl-arja.
Jekk dan ma jkunx raġonevolment prattikabbli, it-trab għandu jiġi eliminat kemm jista' jkun qrib il-post fejn ikun ħareġ.
4. Il-bini kollu u/jew l-impjant u makkinarju involuti fl-ipproċessar jew trattament ta' l-asbestos għandhom ikunu jistgħu jiġu mnaddfa u miżmuma f'kondizzjoni tajba regolarment u b'mod effettiv.
5. Bħala materja prima l-asbestos għandu jinħażen u jiġi trasportat f'pakketti ssiġillati adattati.
6. L-iskart għandu jinġabar u jitneħħa minn fuq il-post tax-xogħol malajr kemm jista' jkun f'pakketti ssiġillati adattati b'tikketti li jindikaw li fih l-asbestos. Din il-miżura ma tapplikax għall-attivitajiet ta' tħaffir fil-minjieri.
L-iskart imsemmi fil-paragrafu ta' qabel dan għandu jiġi mmaniġġjat b'mod konformi mad-Direttiva tal-Kunsill 78/319/KEE ta' l-20 ta' Marzu 1978 dwar l-iskart tossiku u perikoluż [12].
L-Artikolu 7
Bla ħsara għall-Artikolu 3(3), għandhom jittieħdu l-miżuri li ġejjin:
1. Biex tiġi żgurata konformità mal-limitu ta' valuri stabbiliti fl-Artikolu 8, it-tkejjil ta' l-asbestos fl-arja fuq il-post tax-xogħol għandu jsir b'mod konformi mal-metodu ta' referenza deskritt fl-Anness I jew b'xi metodu ieħor li jagħti riżultati ekwivalenti. Dan it-tkejjil għandu jiġi ppjanat u jrid jsir regolarment, u l-kampjuni għandhom ikunu rappreżentattivi ta' kemm il-ħaddiem ikun espost għat-trab mill-asbestos jew materjali li jkun fihom l-asbestos.
Għall-iskopijiet tat-tkejjil ta' l-asbestos fl-arja, kif imsemmi fil-paragrafu ta' qabel dan, il-fibri li jkollhom tul ta' aktar minn ħames mikrometri, wesgħa ta' anqas minn tliet mikrometri u proporzjon tat-tul/wesgħa aktar minn 3: 1 għandhom ikunu kkunsidrati.
Il-Kunsill, fuq proposta tal-Kummissjoni, u waqt li jkun ikkunsidrat b'mod partikolari l-progress li jkun sar fit-tagħrif xjentifiku u t-teknoloġija u ta' l-esperjenza miksuba fl-applikazzjoni ta' din id-Direttiva, għandu jeżamina mill-ġdid id-dispożizzjonijiet tas-sentenza fil-paragrafu 1 fi żmien ħames snin wara li tkun ġiet adottata din id-Direttiva, bil-għan li jitwaqqaf metodu wieħed għat-tkejjil tal-konċentrazzjonijiet ta' l-asbestos fl-arja fuq il-livell tal-Komunità.
2. Il-kampjuni għandhom jittieħdu wara li jiġu kkonsultati l-ħaddiema u/jew ir-rappreżentanti tagħhom fl-impriżi jew fl-istabbilimenti.
3. Il-kampjuni għandhom jittieħdu minn nies bi kwalifiki adattati. Il-kampjuni li jittieħdu wara għandhom jiġu analizzati f'laboratorji mgħammra biex janalizzawhom u kkwalifikati biex japplikaw il-metodi tat-teknika ta' identifikazzjoni meħtieġa.
4. L-ammont ta' asbestos fl-arja għandu jitkejjel bħala regola ġenerali għallinqas kull tlett xhur u f'kwalunkwe każ, meta tiddaħħal għall-ewwel darba xi bidla teknika. Iżda, il-frekwenza tat-tkejjil, tista' titnaqqas fiċ-ċirkostanzi speċifikati fil-paragrafu 5.
5. Il-frekwenza tat-tkejjil tista' titnaqqas għal darba fis-sena meta:
- ma jkun hemm ebda bidla sostanzjali fil-kondizzjonijiet fil-post tax-xogħol, u
- ir-riżultati tat-tkejjil tad-darbtejn ta' qabel ma jkunux qabżu n-nofs tal-limiti stabbiliti fl-Artikolu8.
Fejn gruppi ta' ħaddiema jkunu qed jagħmlu xogħlijiet identiċi jew li jixxiebhu fl-istess post u għalhekk qed jiġu esposti għall-istess riskju għal saħħithom, il-kampjuni jistgħu jittieħdu fuq bażi ta' grupp.
6. Il-ħin tad-dewmien tat-teħid tal-kampjuni għandu jkunu tali li jkun jista' jiġi stabbilit esposizzjoni rappreżentattiva għal perjodu ta' referenza ta' siegħa (shift wieħed) permezz tat-tkejjil jew tal-kalkoli skond il-ħin. Il-ħin tad-dewmien tal-proċessi differenti tat-teħid ta' kampjuni għandu jiġi stabbilit ukoll fuq il-bażi tal-punt 6 ta' l-Anness I.
L-Artikolu 8
Għandhom jiġu applikati l-limiti li ġejjin:
(a) konċentrazzjoni ta' fibri ta' l-asbestos għajr il-kroċidolite fl-arja fil-post tax-xogħol:
1,00 fibra għal kull ċm3 imkejla jew ikkalkulata għal perjodu ta' referenza ta' tmien sigħat;
(b) konċentrazzjoni ta' fibri tal-kroċidolite fl-arja fil-post tax-xogħol:
0,50 fibra għal kull ċm3 imkejla jew ikkalkulata għal perjodu ta' referenza ta' tmien sigħat;
(ċ) konċentrazzjoni ta' fibri ta' l-asbestos fl-arja fil-post tax-xogħol fil-każ ta' taħlit ta' kroċidolite u fibri oħra ta' l-asbestos:
il-limitu huwa f'livell ikkalkulat fuq il-bażi tal-limiti stabbiliti f' (a) u (b), tenut kont tal-proporzjonijiet ta' kroċidolite u tipi oħra ta' asbestos fit-taħlita.
L-Artikolu 9
Il-Kunsill, fuq proposta tal-Kummissjoni għandu, waqt li jikkunsidra, b'mod partikolari, il-progress magħmul fit-tagħrif xjentifiku u t-teknoloġija u fid-dawl ta' l-esperjenza miksuba mill-applikazzjoni ta' din id-Direttiva, jeżamina mill-ġdid id-dispożizzjonijiet stabbiliti fl-Artikolu 3(3) u fl-Artikolu 8 qabel l-1 ta' Jannar 1990.
L-Artikolu 10
1. Meta l-limiti stabbliti fl-Artikolu 8 jinqabżu, għandhom jiġu identifikati r-raġunijiet għaliex inqabżu l-limiti u għandhom jittieħdu l-miżuri xierqa li jirrimedjaw is-sitwazzjoni mill-aktar fis.
Ma jistax jibqa' jsir xogħol fl-arja affetwata sakemm ma jkunux ittieħdu l-miżuri xierqa għall-protezzjoni tal-ħaddiema interessati.
2. Biex jiġi kkontrollat kemm huma effettivi l-miżuri msemmija fl-ewwel taqsima tal-paragrafu 1, għandhom jiġu stabbiliti għal darb'oħra u minnufih il-konċentrazzjonijiet ta' l-asbestos fl-arja.
3. Meta ma jkunux jistgħu jintużaw mizuri oħra biex jitnaqqas b'mod raġonevoli l-livell ta' esposizzjoni u meta jsir meħtieġ li jintlibes tagħmir respiratorju individwali, dan ma jistax ikun permanenti u għandu jinżamm strettament fuq livell minimu għal kull ħaddiem.
L-Artikolu 11
1. Fil-każ ta' xi attivitajiet li rigward tagħhom jidher li sejrin jinqabżu l-limiti stabbiliti fl-Artikolu 8 u li rigward tagħhom mhumiex prattikabbli miżuri tekniċi preventivi biex jillimitaw il-konċentrazzjonijiet ta' l-asbestos fl-arja, min iħaddem għandu jistabbilixxi miżuri maħsuba biex jiżguraw il-protezzjoni tal-ħaddiema waqt li jkunu qegħdin jaħdmu f'attivitajiet bħal dawn, b'mod partikolari dawn li ġejjin:
(a) għandu jingħata lill-ħaddiema tagħmir xieraq respiratorju u tagħmir ieħor personali protettiv, li għandu jintlibes; u
(b) għandhom jitqiegħdu sinjali ta' twissija li jindikaw li l-limiti stabbiliti fl-Artikolu 8 sejrin jinqabżu.
2. Il-ħaddiema u/jew ir-rappreżentanti tagħhom fl-impriża jew fl-istabbilment għandhom jiġu kkonsultati dwar dawn il-miżuri qabel ma jsiru l-attivitajiet ikkonċernati.
L-Artikolu 12
1. Għandu jitfassal pjan ta' xogħol qabel ma jinbeda xi xogħol ta' twaqqigħ jew xogħol ta' tneħħija ta' l-asbestos u/jew ta' prodotti li jkun fihom l-asbestos minn bini, strutturi, impjanti jew installazzjonijiet jew minn vapuri.
2. Il-pjan imsemmi fil-paragrafu 1 għandu jippreskrivi l-miżuri meħtieġa biex jiżguraw li ma jkunx hemm periklu għas-saħħa tal-ħaddiema fuq il-post tax-xogħol.
B'mod partikolari l-pjan għandu jispeċifika li:
- sa fejn huwa raġonevolment prattikabbli, l-asbestos u/jew il-prodotti li jkun fihom l-asbestos jitneħħew qabel ma jiġu applikati l-metodi ta' teknika tat-twaqqigħ,
- it-tagħmir protettiv personali imsemmi fl-Artikolu 11(1)(a) jiġi pprovdut, meta jeħtieġ.
L-Artikolu 13
1. Fil-każ ta' l-attivitajiet kollha msemmija fl-Artikolu 3(1), u bla ħsara għall-Artikolu 3(3), għandhom jittieħdu l-miżuri xierqa biex jiżguraw li:
(a) il-postijiet fejn isiru l-attivitajiet msemmija aktar 'il fuq għandhom:
(i) ikunu mmarkati b'mod ċar u indikati b'sinjali ta' twissija;
(ii) ma jkunux aċċessibbli għall-ħaddiema ħlief għal dawk li għandhom bżonn jidħlu fihom minħabba x-xogħol jew id-dmirijiet tagħhom;
(iii) ikunu oqsma fejn ma jkunx hemm tipjip;
(b) jitwarrbu oqsma fejn il-ħaddiema jistgħu jieklu u jixorbu mingħajr ir-riskju ta' tniġġis mit-trab ta' l-asbestos;
(ċ) (i) il-ħaddiema jiġu pprovduti b'ilbies tax-xogħol xieraq jew protettiv;
(ii) dan l-ilbies tax-xogħol jew protettiv jibqa' ġewwa l-impriża. Iżda, jista' jinħasel fi stabbilimenti barra l-impriza li huma mgħammra għal dan it-tip ta' xogħol kemm-il darba l-impriża stess ma tagħmilx it-tindif; f'dak il-każ l-ilbies għandu jinġarr f'kontenituri magħluqa;
(iii) jiġu pprovduti postijiet separati għaż-żamma ta' l-ilbies tax-xogħol jew protettiv u l-ilbies ta' barra;
(iv) il-ħaddiema jiġu pprovduti b'faċilitajiet xierqa għall-ħasil u twaletta, inklużi doċoċ fil każ ta' ħidmiet fit-trab;
(v) it-tagħmir protettiv jitqiegħed f'post definit tajjeb u jiġi kkontrollat u mnaddaf wara kull darba li jintuża; għandhom jittiehdu l-miżuri xierqa biex jissewwa jew jinbidel tagħmir difettuż qabel ma jerġa' jintuża.
2. Il-ħaddiema ma jistgħux jiġu mġiegħla jħallsu għan-nefqa tal-miżuri meħuda skond il-paragrafu 1.
L-Artikolu 14
1. Fil-każ ta' l-attivitajiet imsemmija fl-Artikolu 3(1), għandhom jittieħdu l-miżuri xierqa biex jiżguraw li l-ħaddiema u r-rappreżentanti tagħhom fl-impriża jew fl-istabbiliment jirċievu informazzjoni xierqa dwar:
- ir-riskji potenzjali għas-saħħa meta jiġu esposti għat-trab li jiġi mill-asbestos jew minn materjali li jkun fihom l-asbestos,
- l-eżistenza ta' limiti statutorji u l-ħtieġa li l-atmosfera tkun immonitorjata,
- il-kondizzjonijiet ta' iġjene mitluba, inkluża l-ħtieġa li ma jsirx tipjip,
- il-prekawzjonijiet li għandhom jittieħdu f'dak li għandu x'jaqsam ma' l-ilbies u l-użu ta' tagħmir u ħwejjeġ protettivi,
- il-prekawzjonijiet speċjali maħsuba biex inaqqsu kemm jista' jkun il-livell ta' esposizzjoni għall-asbestos.
2. Barra mill-miżuri msemmija fil-paragrafu 1, u bla ħsara għall-Artikolu 3, għandhom jittieħdu miżuri xierqa li jiżguraw li:
(a) il-ħaddiema u/jew ir-rappreżentanti tagħhom fl-impriża jew fl-istabbiliment ikollhom aċċess għar-riżultati tat-tkejjil tal-konċentrazzjoni ta' l-asbestos fl-arja u jistgħu jingħataw tifsiriet ta' xi jfissru dawk ir-riżultati,
(b) jekk ir-riżultati jaqbżu il-limitu stabbiliti fl-Artikolu 8 il-ħaddiema kkonċernati u r-rappreżentanti tagħhom fl-impriża jew fl-istabbiliment jiġu infurmati bil-fatt u bir-raġuni għalih malajr kemm jista' jkun u l-ħaddiema u/jew ir-rappreżentanti tagħhom fl-impriża jew fl-istabbiliment jiġu kkonsultati dwar il-miżuri li għandhom jittieħdu jew, f'każ ta' emerġenza, jiġu infurmati bil-miżuri li ttieħdu.
L-Artikolu 15
Bla ħsara għall-Artikolu 3(3) għandhom jittieħdu l-miżuri li ġejjin:
1. Għandha tkun disponibbli stima ta' l-istat tas-saħħa ta' kull ħaddiem qabel ma jibdew ikunu esposti għall-asbestos jew għall-materjali li jkun fihom l-asbestos fuq il-post tax-xogħol.
Din l-istima għandha tinkludi eżami speċifiku tas-sider. L-Anness II jagħti rakkomandazzjonijiet prattiċi li l-Istati Membri jistgħu jirriferu għalihom għas-sorveljanza klinika tal-ħaddiema; dawn ir-rakkomandazzjonijiet għandhom jiġu adattati għall-progress tekniku skond il-proċedura mniżżla fl-Artikolu 10 tad-Direttiva 80/1107/KEE.
Stima ġdida għandha tkun disponibbli għallanqas darba kull tliet snin sa kemm tkompli l-esposizzjoni.
Rekord individwali tas-saħħa għandu jitwaqqaf skond il-liġijiet u d-drawwiet nazzjonali għal kull ħaddiem imsemmi fl-ewwel taqsima tal-paragrafu.
2. Wara s-sorveljanza klinika msemmija fil-punt 1, it-tabib jew l-awtorità responsabbli għas-sorveljanza medika tal-ħaddiema għandhom, skond il-liġijiet nazzjonali, jagħtu parir dwar jew jistabbilixxu l-miżuri individwali protettivi jew preventivi li għandhom jittieħdu; dawn għandhom jinkludu, fejn huwa xieraq, it-tneħħija tal-ħaddiem ikkonċernat mill-esposizzjoni għall-asbestos.
3. Il-ħaddiema għandhom jingħataw tagħrif u pariri dwar kull stima ta' saħħithom li tista' ssirilhom meta tieqaf l-esposizzjoni.
4. Il-ħaddiem ikkonċernat jew min iħaddmu jista' jitlob li l-istima msemmija fil-punt 2 tiġi reveduta b'mod konformi mal-liġijiet nazzjonali.
L-Artikolu 16
Bla ħsara għall-Artikolu 3(3) għandhom jittieħdu l-miżuri li ġejjin:
1. Min iħaddem irid idaħħal lill-ħaddiema li jkunu responsabbli li jagħmlu l-attivitajiet imsemmija fl-Artikolu 3(1) f'reġistru, li jindika n-natura u d-dewmien ta' l-attività u l-livell ta' l-esposizzjoni. It-tabib u/jew l-awtorità responsabbli għas-sorveljanza medika għandhom jkollhom aċċess għal dan ir-reġistru. Kull ħaddiem għandu jkollu aċċess għar-riżultati fir-reġistru li għandhom x'jaqsmu miegħu personalment. Il-ħaddiema u/jew ir-rappreżentanti tagħhom għandhom jkollhom aċċess għall-informazzjoni anonima u kollettiva li jkun hemm fir-reġistru.
2. Ir-reġistru msemmi fil-punt 1 u r-rekords mediċi msemmija fil-punt 1 ta' l-Artikolu 15 iridu jinżammu għallanqas għal 30 sena wara t-tmiem ta' l-esposizzjoni, b'mod konformi mal-liġijiet nazzjonali.
Artikolu 17
L-Istati Membri iridu jżommu reġistru tal-każijiet kollha magħrufa ta' asbestożi u tal-mesoteljoma.
L-Artikolu 18
1. L-Istati Membri għandhom jadottaw il-liġijiet, regolamenti u dispożizzjonijiet amministrattivi meħtieġa biex jaderixxu ma' din id-Direttiva qabel l-1 ta' Jannar 1987. Huma għandhom jinfurmaw lill-Kummissjoni b'dan minnufih. Iżda, id-data ta' l-1 ta' Jannar 1987 hija posposta għall-1 ta' Jannar 1990 fil-każ ta' attivitajiet ta' tħaffir għall-asbestos.
2. L-Istati Membri għandhom jgħaddu lill-Kummissjoni d-dispożizzjonijiet tal-liġi nazzjonali li jadottaw fil-qasam li jaqa' taħt din id-Direttiva.
L-Artikolu 19
Din id-Direttiva hija indirizzata lill-Istati Membri.
Magħmula fi Brussel, fid-19 ta' Settembru 1983.

Labels: 9
14